[{"text_idx": "#000000", "text": "10. Wedi Sul y Pasg"}, {"text_idx": "#000002", "text": "Y Sul canlynol, ymddangosodd iddynt eto, a Thomas yn eu plith. Daeth at saith ohonynt wrth Fo\u0302r Galilea.Ymddangosodd i\u2019r un disgybl ar ddeg ar fynydd yng Ngalilea.Gwelwyd ef gan dros 500 ar unwaith (1 Corinthiaid 15:6). Ymddangosodd i\u2019w hanner brawd Iago (1 Corinthiaid 15:7).Bu gyda\u2019r disgyblion eto (1 Corinthiaid 15:7). Mae\u2019n bosibl mai dyma achlysur ei esgyniad i\u2019r nefoedd (Actau 1:6-11).Ymddangosodd i Paul, gan chwyldroi ei fywyd (Actau 9:1-9)."}, {"text_idx": "#000003", "text": "Ble mae Crist yn awr? Ddeugain diwrnod wedi\u2019r Pasg, fe\u2019i dygwyd i fyny i\u2019r nef (Luc 24:51). Dyma bennill arall o emyn Robert Owen:"}, {"text_idx": "#000004", "text": "Mae rhan gyntaf y pennill yn adleisio 1 Pedr 3:22: Y mae ef, ar o\u0302l mynd i mewn i\u2019r nef, ar ddeheulaw Duw, a\u2019r angylion a\u2019r awdurdodau a\u2019r galluoedd wedi eu darostwng iddo. Mae\u2019r Tad wedi dyrchafu\u2019r Mab, a\u2019r Mab yn derbyn yr addoliad mae\u2019n ei haeddu oherwydd iddo gwblhau gwaith iachawdwriaeth drwy ei ufudd-dod hyd angau: Teilwng yw\u2019r Oen a laddwyd i dderbyn gallu, cyfoeth, doethineb a nerth, anrhydedd, gogoniant a mawl (Datguddiad 5:12). Bellach rhoddwyd iddo bob awdurdod yn y nef ac ar y ddaear (Mathew 28:18)."}, {"text_idx": "#000005", "text": "Ac mae ail ran y pennill uchod yn dweud wrthym fod ei weinidogaeth yn parhau yn y nef. Crist Iesu . . . sydd ar ddeheulaw Duw, yr un sydd hefyd yn ymbil trosom (Rhufeiniaid 8:34), gan gyflwyno ei bobl a\u2019u hanghenion yn gyson i sylw\u2019r Tad. Drwy\u2019r Ysbryd Gla\u0302n mae\u2019n dal i geisio ac i gadw\u2019r rhai y bu farw drostynt, a\u2019u dwyn yn ddiogel ato yn y nef ar ddiwedd eu taith ar y ddaear. Yr wyf fi yn myned i baratoi lle i chwi. Ac . . . mi a ddeuaf drachefn, ac a\u2019ch cymeraf chwi ataf fy hun; fel lle yr wyf fi, y byddwch chwithau hefyd (Ioan 14:2-3; William Morgan)."}, {"text_idx": "#000006", "text": "A ryw ddydd daw\u2019r Crist buddugoliaethus yn o\u0302l i\u2019r ddaear hon mewn gogoniant i gau pen y mwdwl, fel petai. Bryd hynny caiff cyrff y meirw eu hatgyfodi; bydd Iesu ei hun yn barnu pawb; bydd gwahanu tragwyddol rhwng y rhai sydd wedi credu ynddo a\u2019r rhai sydd wedi ei wrthod; a sefydlir nefoedd newydd a daear newydd, lle bydd cyfiawnder yn cartrefu (2 Pedr 3:13)."}, {"text_idx": "#000007", "text": "Ac yng ngoleuni hyn i gyd, gall pawb sy\u2019n caru Iesu Grist edrych ymlaen yn llawen a hyderus gyda Williams Pantycelyn:"}]